《答严隐之》
宋代·李复

美树多来巢，确士无报耕。
不问彼如何，但责已所营。
闻昔荆有鸮，荆人恶其声。
自荆将迁吴，鸤鸠止其行。
尔欲人不恶，无若革尔鸣。
鸣声尚犹尔，荆吴无异情。
晋子父母邦，乡闾皆弟兄。
踽踽异嗜好，遽云居齐城。
齐虽山川殊，是非如晋明。
已私不自胜，齐人安肯平。
子行求吾诗，吾诗岂妄成。
赠子当发药，期子沉疴轻。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。